CELEX: C2006/212/29
Language: fi
Date: 2006-09-02 00:00:00
Title: Asia C-270/06: Kanne 20.6.2006 — Euroopan yhteisöjen komissio v. Itävallan tasavalta

2.9.2006   
            
            
               FI
            
            
               Euroopan unionin virallinen lehti
            
            
               C 212/17
            
         Kanne 20.6.2006 — Euroopan yhteisöjen komissio v. Itävallan tasavalta
   (Asia C-270/06)
   (2006/C 212/29)
   Oikeudenkäyntikieli: saksa
   Asianosaiset
   
      Kantaja: Euroopan yhteisöjen komissio (asiamies H. Støvlbæk ja Rechhtsanwalt R. Wägenbauer)
   
      Vastaaja: Itävallan tasavalta
   Vaatimukset
   
               1.
            
            
               Itävallan tasavalta on EY 226 artiklan 1 kohdan mukaan rikkonut EY 56 artiklan 1 kohdan mukaisia velvoitteitaan sen seikan perusteella, että tietyt keskuspankkiin liittyneet luottolaitokset ovat pakotettuja pitämään keskuspankissaan (ja keskuspankin määräämien ehdoin) maksuvalmiusvarannon, jonka suuruus on tietty prosenttimäärä näiden luottolaitosten talletuksista, ja ne eivät pysty sijoittamaan niiden käytettävissä olevia varoja muihin eurooppalaisiin rahalaitoksiin,
            
         
               2.
            
            
               vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   EY 56 artiklan 1 kohdan mukaan kiellettyjä ovat kaikki kansalliset sääntelyt, joilla rajoitetaan pääoman vapaata liikkuvuutta jäsenvaltioiden välillä sekä jäsenvaltioiden ja kolmansien maiden välillä. Tämä kielto menee rahoitusmarkkinoiden toimijoiden kansalaisuuteen perustuvan epäyhdenvertaisen kohtelun poistamista pidemmälle ja käsittää kaikki rajoitukset, jotka tekevät tämän perusoikeuden käyttämisen vähemmän houkuttelevaksi. Euroopan yhteisöjen tuomioistuimen oikeuskäytännön mukaan pääoman vapaan liikkuvuuden rajoituksia ovat jäsenvaltion toteuttamat sellaiset toimenpiteet, joiden vuoksi kyseisen jäsenvaltion alueella asuvat henkilöt voivat olla vähemmän halukkaita ottamaan lainaa tai tekemään sijoituksia toisessa jäsenvaltiossa.
   Komissio katsoo, että Itävallan liittovaltion pankkilaitoslain säännös, jossa tietyt keskuspankkiin liittyneet luottolaitokset velvoitetaan pitämään tietty osuus niiden maksuvalmiusvarannosta keskuspankin saatavilla, on pääoman vapaan liikkuvuuden rajoitus. Tämä laissa säädetty rajoitus estää nimittäin keskuspankkiin liittyneitä pankkeja sijoittamasta tämän pakkotalletuksen suuruista, huomattavaa osaa niiden käytettävissä olevista varoista muihin eurooppalaisiin luottolaitoksiin ja saamasta niiden käytettävissä olevien varojen rajat ylittävän siirron avulla niiden keskuspankilta saamaa tuottoa korkeampaa tuottoa toisessa jäsenvaltiossa.
   Itävallan liittovaltion pankkilaitoslain nyt kysymyksessä oleva säännös ei ole perusteltu EY 58 artiklassa nimenomaisesti mainitun perusteen eikä kuluttajansuojan tai muun yleistä etua koskevan syyn perusteella.
   Komission vakaan käsityksen mukaan tämä laissa säädetty keskuspankkiin tehtävä pakkotalletus ei ole kuluttajansuojaa koskevista syistä tarpeellinen. Ensinnäkin Itävallassa on jo olemassa säännökset maksuvalmiuden varmistamista varten ja näitä säännöksiä sovelletaan kaikkiin pankkeihin, toiseksi riittävän maksuvalmiuden saavuttamiseksi on olemassa lievempiä keinoja, joilla ei rajoiteta pääoman vapaata liikkuvuutta tai tätä vapautta rajoitetaan vähemmän. Olemassa oleva sääntely vaikuttaa kuluttajansuojan osalta jopa päinvastaisesti, koska se estää keskuspankkiin liittyneitä pankkeja sijoittamasta niiden maksuvalmiusvarantoja kyseisten pankkien asiakkaiden edun mukaisesti rajatylittävästi ja mahdollisesti kannattavammin. Lisäksi ei ole olemassa mitään seikkoja, joiden nojalla voitaisiin katsota, että yksittäisten keskuspankkiin liittyneiden pankkien maksukyvyttömyys johtaisi väistämättä ketjureaktioon ja säästöjen nostamiseen sektorin muissa keskuspankkeihin liittyneissä luottolaitoksissa. Tämä kauhunäkymä ei ole jo siitä syystä vakuuttava, että muiden jäsenvaltioiden vastaavat järjestelmät selviävät ilman laissa säädettyä pakkotalletusta ja ne ovat toimineet vuosikymmeniä vakaasti ilman, että tämä olisi johtanut pankkien kaatumisiin joukoittain näissä maissa.
   Koska tämä kyseisille luottolaitoksille laissa asetettu velvollisuus ei ole myöskään tarpeen Itävallan finanssisektorin hyvän kauppatavan tai sen hyvän maineen suojaamiseksi tai rahalaitoksia koskevan tehokkaan valvonnan toteuttamiseksi, kysymyksessä on pääoman vapaan liikkuvuuden rajoitus, joka ei ole oikeassa suhteessa sillä tavoiteltuun päämäärään nähden.